Feb 29,2016
అల్ట్రాటెక్‌ చేతికి జేపీ సిమెంట్‌
న్యూఢిల్లీ: దేశ సిమెంట్‌ పరిశ్రమ రంగంలో ఆదివారం అతిపెద్ద కొనుగోలు వ్యవహారం నమోదు అయింది. జేపీ గ్రూపు సంస్థ తన సిమెంట్‌ వ్యాపారాన్ని ఆదిత్య బిర్లా గ్రూపునకు చెందిన అల్ట్రాటెక్‌ సిమెంట్‌కు రూ.16,500 కోట్లకు విక్రయించింది. దీంతో దాదాపు సాలీనా 224.0 టన్నుల సిమెంట్‌ తయారీ సామర్థ్యం కలిగిన జేపీ సిమెంట్‌ వ్యాపారం అల్ట్రాటెక్‌ సిమెంట్‌ పరం కానుంది. ఈ కొనుగోలు ఒప్పందంతో అల్ట్రాటెక్‌ సిమెంట్‌ సామర్థ్యం ఏడాదికి 68.3 మెట్రిక్‌ టన్నుల స్థాయి నుంచి 90.7 మెట్రిక్‌ టన్నులకు పెరగనుంది. ఈ వ్యవహారానికి ఇంకా మార్కెట్‌ నియంత్రణ సంస్థ అనుమతులతో పాటు నిర్దిష్టమైన ఒప్పందాలు కూడా కుదరాల్సి ఉంది. ఈ కొనుగోలు వ్యవహారంతో ఇప్పటివరకు ఉనికి లేని సట్‌నా, తూర్పు ఉత్తరప్రదేశ్‌, హిమాచల్‌ ప్రదేశ్‌, ఆంధ్రప్రదేశ్‌ తీర ప్రాంతాలలో అల్ట్రాటెక్‌ తన వ్యాపారాన్ని విస్తరించేందుకు వీలుపడనుంది. ఈ వ్యవహారంతో ఇప్పటికే దాదాపు రూ.60,000 కోట్ల మేర కార్పొరేట్‌ రుణంతో సతమతమవుతున్న జేపీ గ్రూపు బకాయి భారం రూ.16,500 కోట్ల మేర తగ్గనుంది.